رواية جمارة (بين العشق والقسوة) الفصل الثانى والثلاثون 32 بقلم ريناد يوسف
|رواية جمارة (بين العشق والقسوة) الفصل الثانى والثلاثون 32 بقلم ريناد يوسف|
رواية جمارة (بين العشق والقسوة) الفصل الثانى والثلاثون 32 بقلم ريناد يوسف
تماضر :يامرررك ياتماضر ..حبله كيف ياغاليه
غاليه :كيف الناس ..هو ايه اللى كيف !
تماضر بدون وعى :اول مره هخالف شرع ربنا واعترض على حكمه بس اللى فبطنك ديه لازمن ينزل ياغاليه لازمن ..اللى جواكى داى آفه يابتى ..امتداد لسلسال نجس لو متقطعش محدش فالبيت ديه هيرتاح طول عمره ..
غاليه حطت ايدها على بطنها وهمست بحزن :عاوزانى اكتل ولدى يمه!
عيشه :قبل مايطلع للدنيا ويكتلك بيده ياغاليه ويكتل الكل بس يشب عوده ويعرف ان خاله حابس ابوه ومانعه من الدنيا ..
وحتى وكتها لو كان غازى مات كل ناس البلد هتخبره ان ابوه مات على يد خاله ووكتها هياخد بتار ابوه من اخوكى ومنك عشان سكتى على عمايل اخوكى فابوه ،وميصدقش اى حاجه تتقاله عن ابوه كيف غازى ممكانش مصدق فابوه شاهين حاجه …
نزلى اللى فبطنك ياغاليه واختارى اخف الضررين يابتى ..
وقبل ماترد غاليه على امها كان باب الاوضه عيتفتح بعنف ودخل منيه حكيم اللى سمع كل الحديت وبص لامه واتحدت بعتب :
ولما بت الشيخ ومرته وام الشيخ تقول اكده يبقا سبنا ايه للناس الجاهله يام حكيم !!..
له يمه له مش مرجيه منك ولا الكلام اللى سماعته يطلع من جوف ام الشيخ حكيم ابدا ..
عاوزانا نكتلو روح من غير ذنب ربنا خلقها عشان خايفين منيه لما يكبر؟ فشرع مين ديه عاد! وباى حق؟!
تماضر :فشرع ربنا وحوصلت ..ولا نسيت سيدنا الخضر لما قتل الغلام على عين سيدنا موسى ياشيخ..
نسيت لما عاتبه سيدنا موسى وقاله : {أَقَتَلْتَ نَفْسًا زَكِيَّةً بِغَيْرِ نَفْسٍ لَقَدْ جِئْتَ شَيْئًا نُكْرًا}
فاكر رد سيدنا الخضر عليه كان ايه؟
بسم الله الرحمن الرحيم (فأما الغلام فكان أبواه مؤمنين فخشينا أن يرهقهما طغيانا وكفرا)
يعنى الخوف من الطغيان عيدى الحق ياشيخ حكيم .
حكيم قرب من امه بسرعه ومسك يدها وقعد جارها وهمس بحنيه :لاه يمه له ديه مش كيف ديه ومتخلطيش الامور ..الغلام اللى كتله سيدنا الخضر ربنا سبحانه وتعالى اللى اوحى للخضر بكتله لانه مطلع باللى هيكون عليه الغلام والدليل ان سيدنا موسى لما استنكر الفعل على سيدنا الخضر كان رده:
(وما فعلته عن امرى )يعنى معميلش اكده من حاله والا هو عرف كيف ان الغلام ديه هيطغى لما يكبر ؟
شوفى ربنا قال ايه فسيدنا الخضر:
(فَوَجَدَا عَبْدًا مِنْ عِبَادِنَا آتَيْنَاهُ رَحْمَةً مِنْ عِنْدِنَا وَعَلَّمْنَاهُ مِنْ لَدُنَّا عِلْمًا)
يعنى ربنا كان مخليه مطلع على حجات محدش غيره يعرفها ..وعشان اكده كتل الغلام ..قوليلى انتى اطلعتى عالغيب زييه وشوفتى واد غازى هيطلع ايه ولما يكبر هيعمل ايه ؟
مش يمكن يتخلق من ضهر الفاسد عالم ينتفع الناس بعلمه وبكتلك ليه توئدى العلم ديه بيدك؟
استغفرى ربك يام الشيخ عشان انتى دلوك اللى عايزه تعملى امرا نُكرا ..
تماضر اخدت نفس وهزت دماغها وهى منزلاها بندم :استغفر الله العظيم من كل ذنب عظيم ..استغفر الله …ورفعت عنيها وهمست لحكيم :ولو حوصول اللى خايفه منيه ياحكيم بعد اكده؟
حكيم :مهما كان اللى هيوحصول هيكون بترتيب من رب العباد واديكى شوفتى غازى عيميل ايه وربنا مادامش دولة ظلمه غير ساعه وقلب الموازين وسادت دولة الحق ..هملى كل حاجه لترتيب ربنا وهو كيف ماحملها عيسيرها ..
تماضر :ونعم بالله ياولدى .
حكيم حب على يدها وبعدها قام راح قعد جار غاليه وميلها عليه وحب على راسها بحنان :
مبروك ياغالية القلب والعين ..يكملك على خير ياختى ويتربى فحنانك وعز خاله ..متخافيش من حاجه انى جارك مههملكش..بس انتى ادعى ربنا فكل ساعه انه يصنعه على عينه واوهبيه لله كيف ماعيملت بت عمران وهتشوفى ان اللى خايفه منيه مهياجيش احسن منيه …
قومى يلا جماره زماناتها حضرت الفاطور مع زبيده عشان نفطرو سوا ..انتى دلوك عتاكلى لتنين عايزك تحشى حش كيف البقره كيف لاول هههههههه..قالها وضحك وغاليه ابتسمت وحكيم ضمها عليه وضرب قورته فقورتها وقام حط امه على الكرسى وطلعو يفطرو وحديت حكيم خفف من على قلوبهم كتير ..
فطرو كلهم مع بعض وحكيم هملهم وطلع راح على المندره وجماره قعدت مع تماضر يتحدتو عن حمل غاليه وحظها العفش بعد ماغاليه هملتهم ودخلت غرفتها ترتاحلها هبابه ..
غاليه اتمددت على السرير وحطت يدها على بطنها وهى عتفكر ياترى مصير اللى فبطنها ديه هيكون ايه وياترى بكره داسسلها ايه تانى ..
اتعدلت وقامت راحت على الدولاب فتحته وفضلت واقفه تتطلع على خلجات غازى وحاجته ومسكت جلبيه من بتوعه وكلمتها كنه غازى واقف قبالها وفضلت تهمس :
كان هيوحصول ايه لو مكانش قلبك بالجحود ديه كلياته ..كان هيوحصول ايه لو هملت الكره والغل وفضلت عايش فوسطنا بنيه صافيه وقلب اوبيض تحبنا ونحبوك وكل واحد فينا يحادى على التانى..كان هيوحصول ايه لو حبيت حكيم وخدته اخ ليك؟ !
مش كان زمانا متجوزين كيف الخلايق وفرحانين بولدنا وقاعدين نستنوه على احر من الجمر ..شوفت عمايلك وصلتك لوين ..وصلتك ان الناس عايزه تقضى حتى على نسلك ومتخليهوش ياجى على الدنيا ..
ومدت يدها مسحت دمعه نزلت من عنيها وودت الجلابيه موطرحها لكن وهى عتحطها فالدولاب يدها خبطت فحاجه صلبه تحت الخلج …مدت يدها ورفعت الجلاليب المطبقه وشافت تحتهم مفاتيح متجمعه فسلكة رباط ..سحبتهم ودققت فيهم وعرفتهم من شكلهم انهم نسخة المفاتيح اللى كانو مع غازى واللى كانو معايفارقوش يده ولا جيبه واصل ..
ضمت يدها عليهم وخدت نفس وراحت قعدت على السرير وفضلت تقلب المفاتيح فيدها كيف ماعتقلب فكره مجنونه فدماغها هبت عليها من اول ماشافت المفاتيح :
فكرة انها تشوف غازى لآخر نوبه وتحسره على عيل عاش عمره يتمناه ويوم ما اتخلق اتحرم منيه بسبب عمايله …
**************
اما فالمندره
حكيم اول مادخل شاف بشندى قاعد على دكه بالطول وساند ضهره ومادد رجل والتانيه رافعها على مسند وعيشرب شاى وصوت شفطته واصل لسابع جار ..
حكيم قرب وقعد على الدكه اللى قباله :اصباح المزاج العالى ..شايفك مستكنيص عالصبح يعنى ..بركاتك ياست ياعيشه ..
بشندى بصله بطرف عينه :له مش عيشه ..هى صوح زينه وبت مركوب مشندله بالى بعنين البسس بس الكنيصه النهارده بسبب حاجه تانيه خالص ..
حكيم :خير ياطير ..هاتِ ماعندك ..
بشندى اتعدل ونزل رجله وقعد عدل بس برضك مجخى على الدكه ورد على حكيم بعد ماشرب آخر بوق فكباية الشاى وابتدا يطلع التفل بصباعه من قعرتها وياكله :
عشيه كنت مع غازى وقررته وعرفت منيه مين اللى طخك وعيميل ايه مع الداكتور وكيف حبكو الحكايه وطبخوها سوا ..
حكيم اخد نفس : احكى وقسم وسمعنى ..
بشندى :بص ياسيدى ..الطلقه كانت بيد واحد من الرجاله اللى جايبها بس قناص ابن الكلب، وغازى امره انه يطخك وميموتكش وهو كان عارف هيضروب فين بالمظبوط …
وبالنوسبه للداكتور خد من غازى كوم فلوس عشان يديك حقنه تخليك كيف الميت وبعدها يغيبونى انى عن الدنيا ويداروك فأوضه ويقفلو عليك وكانو جايبين واحد ميت من جبانة البلد اللى جارنا ناسه دفنوه عشية اليوم اللى قبل فرحك والدفان طلعه وغازى ورجالته ودوه الوحده بالليل والداكتور نقعه فميه وملح لتانى يوم لحدت ماروحتلهم انتا وحطوه موطرحك …
حكيم اتنهد بقهر :تخطيط ابالسه ..
بشندى :والابالسه دول حسابهم حداى ..من اول اللى طخك لداكتور الوحده للدفان ..
حكيم :له يابشندى كفايه دم ..الدفان تقرص ودنه قرص وتخوفه خويف عشان ميعملهاش تانى ..واللى طخنى اهو غار فداهيه مع اللى غارو ..داكتور الوحده ديه فوتهولى انى وانى اللى هحاسبه من غير ولا نقطة دم وحده ..
بشندى :ايه ديه! امال انى هعمل ايه وهضروب مين وافش غلى فيه ؟
حكيم :انتا خليك فغازى وبس فش غلك لما تشبع هو واد حلال ويستاهل كل خير ..بس الباقى فوتهولى ..
بشندى :طب تقولى عتعمل ايه مع الداكتور عشان لو معجابنيش اللى هتعمله اعمل انى ..
حكيم :له هيعجبك ..وسكت هبابه ورجع اتحدت باستغراب وهو شايف بشندى رجع مسك كباية الشاى اللى سابها ورجع ياخد منيها تفل وياكله:
ايه اللى انتا عتعمله ديه عتاكل التفل كيف عالصبح؟
دانتا مكنتش تحمل تشرب الشاى من معدتك!
بشندى بضحكه :معارفش ياحكيم ياولدى بقالى كام يوم نفسى هافه عالشاى وحبيت التفل وكل مااشم ريحة طشه نفسى تغمنى ..كنى حبلت هههههع هع ههههع
حكيم بضحكه :والله انتا ادبيت عالاخر.. يشندلك يابشندى على قول عيشه .
فضلو يضحكو ويتحدتو مع بعض شويه وحكيم قام راح عالارض وبشندى اشترى فاكهه وحجات للبيت وروح لعيشه ..
عيشه اول ماسمعت خبطت الباب جريت عليه عشان تفتح وهى فالطريق وقفت من الدوخه واتسندت على الحيطه شويه وبعدها كملت للباب بس بخطوه بطيئه وفتحت ..
بشندى اول مافتحت عيشه دخل وبصلها وهى مسنوده عالباب ونزل الحاجه اللى فايده فالارض وراح عليها سندها عليه وقفل الباب :
وه وه :مالك يابت عيانه ولا ايه؟ دانتى ملكيش شهر معاى وحالا خربتى ياوكلاهم مطلعتيش اصليه اعاودك لمين دلوك!!!
عيشه زقته بعيد عنها:طب اوعى بعد عنى اكده .. وهو ضحك من حركتها ورجع ضمها عليه :
عضحك معاكى يابستى ..تعالى اترزعى اهنه وقوليلى مالك وشك اوصفر كيف اللمونه وشلاقيمك مقدده .
عيشه :شلاقيمى يابشندى؟ انى برضك مشلقمه ..طيب ربنا يسامحك ..
بشندى :سيبى الحديت المهم وامسكى فالشلاقيم عاد ..يابت قوليلى مالك ايه اللى تاعبك ياقزينه خلينى الحقك لتروحى تنِسى وتموتى منى وانى مصدقت لقيتك ..
عيشه بعدت عنيه وابتسمت :اهو مش كل كلامك طوب ودبش بس عتفلت منيك كلمه فالنص عتطيب خاطر الواحد ..
بشندى بضحكه :عتطلع غصب عنى والله مش عكون واخد بالى ليها كنت كتمتها..
هاه قولى ايه واجعك ؟
عيشه :معارفاش بس الظاهر اكده ان ضهرى قطعتنى ..عشان مجاتنيش من يوم ماتجوزنا ..كنت لسه النهارده عقول لحالى آخد الاذن منيك واروح الوحده اكشف واشوف خبر ايه والداكتور يدينى حاجه ينزلهالى ..
بشندى خلع العمه وميل راسه على عيشه وقلها :مدى يدك ياعيشه اكده على راسى وحسسى شوفى فيها حاجه غريبه ولا له ..
عيشه مشت يدها على راس بشندى وردت عليه :مفيشى حاجه!
بشندى :ولا حتى قرنين صغيرين منبتين جديد اكده شاقين اللحم وطالعين ..
عيشه بعفويه :له
بشندى اتعدل :ولما مفياش قرون عايزه تشاورينى كيف انك تروحى لراجل فالوحده يرفع خلجاتك ويكشف عليكى ويمد يده عليكى ياقليلة الحيا؟!!
عيشه :واااه مش داكتور عاد ودى شغلته؟
بشندى :شغلته مع كل الناس بس مش مع مرتى يابت المركوب انتى ..
عيشه :ايوه بس انى مشايفاشى فيها حاجه واصل يابشندى
بشندى وهو عيبص حواليه بعصبيه : انى من زمااان عقول عليكى فاجر محدش مصدقنى ..
عيشه اول ماشافته عيميل اكده جريت من جاره ومهمهاش الدوخه عشان لوقعدت قباله هيلافيها بأقرب حاجه ايده تطولها …
بشندى : اخدى اهنه ياواكله ناسك مترمحيش عشان هجيبك وافصص عضمك يابتاعت الداكتور يبت المراكيب اللى فالدنيا كلها ..
وراح على باب الاوضه فضل يخبط وعيشه مرضتش تفتحله وهو لما ملقاش فايده راح خد الفاكهه اللى جايبها وغسلها وقعد على الدكه اللى قبال الاوضه ياكل وكل هبابه يبص على باب الاوضه ويزعق :
اه يابتاعة الدكاتره يافاجر ..اتجوزت غزيه ياناس انى ..عيشه الغزيه بتاعت الدكاتره …وفضل عالحال ديه لحدت ماخلص على الفاكهه كلها وبعدها قام وهمل البيت وراح لحكيم ..
عيشه سمعت طبعة الباب وفتحت باب الاوضه وطلعت قعدت على الدكه وكل هبابه تضرب على خدها بالراحه :ايه اللى بلاكى رايحه تقوليله عالداكتور ياعيشه ..اهو شندل بالك ولسه هيشندله كمان وكمان ..اديكى بقيتى غزيه ياحزينه .
*************
بشندى وصل لحكيم فالمندره ودخل لقى حداه مأمور المركز وشوية عساكر وقاعدين يتحدتو مع بعض واول مادخل بشندى بطلو ..
بشندى :السلام عليكم
الكل وعليكم السلام
حكيم :اقعد يابشندى ..انى روحت للمأمور وحكيتله على اللى عيمله داكتور الوحده وهو جه معاى وقالى على خطه ننفذوها عشان يقدر يسمع الداكتور بنفسه وهو عيعترف بعملته ويقبض عليه ويفصلوه من النقابه ومن وظيفته …
بشندى :له مش اكفايه اكده لازمن يشنقوه يأمه يسيبوهولى انى اخنقه بيدى .
المأمور :انتا بتقول ايه ياراجل انتا انتا بتهدد بالقتل قدامى عادى كده!!
بشندى هز دماغه هزه قويه :ايوه عهدد
حكيم ضرب دماغه بأيده وبص لبشندى وهو بيعضله على شفته عشان يسكت وبشندى بصله وشاف عيعمل ايه ورد عليه بصوت عالى :
له متغموزليش ماهو مسامعشى عيقولك هيوفصلوه ويهملوه وهو كان هيمواتاك واد المركوب ديه؟ والله مايبرد نارى منيه الحديت ديه لازمن يموت .
المأمور برق عنيه وهو بيسمع كلام بشندى وحكيم قام وقف بسرعه وراح قعد جار بشندى وحاوطه بدراعه فمحاوله على السيطره عليه وضحك فوش المأمور وهو عيقوله :
بشندى مايقصودش يابيه هو حديته كلياته تهديد اكده ..
بشندى :له اق….وقبل مايكمل حكيم كتم خشمه و ميل راسه حب عليها وهمسله :احب على راسك اقفل خشمك هتودى حالك وتودينا فنصيبه .وبعدين ياخى انى مسامح فحقى اسكت خليها تعدى على خير اماال ..
بشندى عدل راسه وبص لحكيم بغضب وسكت وحكيم بص للمأمور وقله :خلاص يابيه انى هعمل كيف مافهمتنى ..
المأمور :طيب تمام يلا بينا بقا ..وقام وقف واللى معاه وقفو وحكيم قام طلع معاهم هو وبشندى واخدو معاهم ٥ رجاله وراحو على الوحده ..
كانت الخطه عباره عن ان حكيم ورجالته يدخلو على الدكتور ويرهبوه بس من غير اذيه ويخلوه يعترف بعملته والمأمور والعساكر يكونو عالباب ويقبضو عليه بمجرد سماع اعترافه …
وبالفعل دخل حكيم على الدكتور برجالته والدكتور اول ماشافه هب وقف على حيله والخوف والرعب بسرعه كسى ملامحه وبص لحكيم زى مايكون كان عارف ان المواجهه دى هتحصل هتحصل وهمس بصوت بيترعش من الخوف :
ششيخ حكيم انا مليش دعوه غغازى هو اللى عمل كل حاجه وهددنى لو مساعدتهوش هيموتلى ابنى ومراتى ..وانا خوفت عليهم وعشان كده عملت اللى عملته دا ..وبعدين ههو قالى مش هيموتك هيحبسك فتره وهيخرجك بعدها …
حكيم :كلامك زين وانى مصدقك وههملك ومأذيكش وهسامحك بس بشرط ..تقولى اللى عميلته ديه عميلته كيف..
الدكتور هز دماغه بموافقه وابتدا يحكى :غازى كان مخطط لكل حاجه ..جابلى جثه وقلى ازاى هنبدلك بيها تانى يوم وقلى اشوفله حاجه تخليك تبان موت والناس تصدق انك موت فعلا..
وانا قولتله على حقنه معينه بتعمل كده وبمجرد مادخلوك الاوضه عندى كنت مجهزها واستغليت حالة اللى كان معاك وفغفله منه اديتك الحقنه ومفعولها بعد نص ساعه اشتغل وحصلك زى صرع وبعدها جسمك ارتخى ونبضك ضعف خالص وجسمك تلج واللى يشوفك ميشكش لحظه انك موت ..
بعدها خدرت الشخص اللى كان معاك واللى غازى شاورلى عليه وكان مفهمنى ان هو الوحيد اللى ممكن يكتشف انك عايش ..
بعدها دخلناك فأوضه وبدلناك بجثة الراجل اللى كان هنا وعدت على الناس وخصوصا ان اللى كفن الجثه الدفان اللى جايبها …
وبعد مالناس مشيت اديتك حقنه مضاده لمفعول الحقنه الاولانيه ورجع نبضك طبيعى وكل اجهزتك الحيويه رجعت تشتغل تانى بكفائه وخيطتلك الجرح وعقمتهولك وغازى قبل الفجر بعت اتنين خدوك فشوال ومشيو ..وبس كده .
وفاللحظه دى الباب اتفتح ودخل المامور والعساكر ووجه المسدس بتاعه على الدكتور وشاور للى معاه :
اقبضو عليه …وفورا عسكرى راح على الدكتور اللى غمض عنيه بألم وندم وقلع نضارته وحطها فجيبه واستسلم للتكبيل..
حكيم بص للمأمور :متشكرين ياجناب المأمور ..
المأمور :العفو ياشيخ دا شغلنا .
بشندى :يعنى انى عاوز افهم برضك هتعملو معاه اييييه ؟
المأمور بقلة صبر :هيتعرض على النيابه ويتفصل من النقابه ويتحرم من مزاولة المهنه ..
بشندى بغيظ رفع نبوته فالهوا بحركه مفاجئه ونزل بيه على دماغ الدكتور مره وحده وهو عيقول : طب حيث اكده ..خد داى امكافئة انهاية الخدمه ..
المأمور بعصبيه وهو شايف الدم طالع من دماغ الدكتور اللى وقع عالارض فورا بعد الضربه :
انتا مش طبيعى ياراجل انتا ..وبص لاتنين من العساكر وشاورلهم على بشندى :هاتوه ..
بشندى بعدم خوف :هاتوه هاتوه مخايفش
حكيم عض شفته بغلب وضرب على دماغه بأديه الاتنين وهو عيهمس : يااابوى على مخك التخين ياواكلهم .
وطلع المأمور وقدامه الدكتور شايلينه وبشندى مكلبشينه وحكيم راح معاهم للمركز عشان يحاول يطلع بشندى .
************
لليل وحكيم قاعد فالمركز يحاول مع المأمور وفين وفين لما رضى يطلع بشندى على ضمانة حكيم ..
فالوكت ديه جماره كانت قاعده على نار من الجنينه للشباك فأول مره حكيم يغيب عنيها الغيبه داى من ساعة مااتجوزو ومخها عمال يودى ويجيب من القلق والخوف وتماضر وغاليه يهدو فيها عشان هما متعودين على غياب الشيخ اكده لدرجة انه ممكن يبات يومين بلياليهم بره السرايا وقالولها الحديت ديه وهى برضك مطمنتش غير وهى واعياه داخل من بوابة السرايا وجريت عليه بكل سرعتها وخدته فحضنها وهى عتنهج وتهمس :
الحمد لله انك زين ومفيكشى حاجه ..موتنى من الخوف عليك والقلق وشعوطت قلبي شعويط والله ..
حكيم :وهو عيضمها عليه ويحب على راسها بحنان :سلامتك من القلق وسلامة قلبك ياجمارة القلب ..بس انى مش قايلك متقلقيش لما اتأخر عليكى ولا اغيب واتعودى على اكده!
جماره :خوفى عليك مش بيدى ياحكيم ..قلبي وعينى لما تغيب عنيهم عيتجنو ويجنونى معاهم .
حكيم وهو عيبص فعنيها :طيب تعالى ندخلو عشان نشوفو حكاية قلبك و عنيكى دول وانى هتفاهم معاهم بطريقتى واصالحهم عاللى عميلته فيهم …وخدها تحت دراعه وهى لفت دراعها حواليه ودخلو السرايا ..
حكيم سلم على امه واخته وطلع على اوضته بعد ماقال لجماره تحضرله وكل وتطلعهوله فوق عشان ياكلو سوا لما عرف ان امه واخته اتعشو وجماره قاعده من غير وكل طول النهار تستناه وحلف لنفسه انه هيوكلها بيده لحدت ماتشبع ..
اما حالة عيشه فمكانتش تقل عن حالة بتها فالقلق على بشندى وفضلت رايحه جايه فالدار مهدالهاش بال غير لما الباب خبط وفتحت لقته هو وبسرعه حضنته وهو ضحك وحضنها وميل عليها وهمسلها :اتوحشتينى ياك؟
عيشه :قوى يابشندى وعقلى كان هيوج عليك ..
بشندى :تصدقى حتى انى اتوحشتك والله ياغازيه يافاجر يابت المركوب ..وتبع كلامه بضحكه عيشه بعدها ضحكت بغلب وهزت دماغها على الراجل اللى ربنا اداهولها اللى خشمه عينقط شتيمه ومراكيب ديه ..
بس برضك عتحبه ومعتحملش بعاده عنيها واصل …
***************
الليل قسم وغاليه طلعت من غرفتها تتسحب بعد ماعقدت النيه وسلمت روحها لرغبه مجنونه وطلعت من السرايا وراحت على المشتمل فتحته ودخلت وفتحت الغرفه المقفوله ووقفت فوق الحفره وقلبها عيدق بسرعه وبخوف وتوتر من الخطوه اللى هتعملها بس مطمنه عشان خابره زين ومتوكده ان غازى مسلسله حكيم بسلاسل كيف ما قالهم ..
زاحت غطا الحفره بصعوبه وظهرت السلالم وحطت رجلها على اول سلمه وهى عترجف من التوتر ورجليها عيخبطو فبعض وسلمه ورا سلمه بصت لقت حالها واقفه قبال غازى،
اللى كان قاعد متفاجئ وفاتح خشمه ومبرق عنيه كنه مش مصدق اللى واعيه قدامه وغاليه لما ابتدت عينها تاخد على النور الخافت وقدرت تشوفه زين شهقت وهى واعياه متكبل بالحديد و جسمه متقطع وكله عيشلب دم وحتى ملامحه مبايناشى ..
غازى بانكسار :جايه تتشفى ياغاليه؟
غاليه :مكدبشى عليك ..ايوه جايه اتشفى فيك ..جايه اشوفك محبوس زليل فنفس الموطرح اللى كانت حابس فيه اخوى ومربط كيف ماكنت مربطه ..قلبك كان متحمل يشوفه بالمونظر ديه كيف ياغازى ؟؟
ولا صوح نسيت انك محداكش قلب .
غازى بهمس :بزياده ياغاليه انى مناقصشى شماته .
غاليه :له مش بزياده ياغازى وهشمت فيك كمان وكمان وهزيدك من الشعر بيت واكيدك كمان …
(انى حبله ياغازى) ..قالتها وحطت يدها على بطنها وغازى سمع الكلمه وقام منتور ووقف على حيله ولا كنه جسمه متكسر ودايب من الكتل وابتسم وهو حاطط عينه على بطنها وهمس :
حبله!! ..ورفع عينه يتأكد من عنيها :صوح حبله ياغاليه ..ورحمة ابوكى قولى الحق حبله صوح ولا عتقولى اكده عشان تكيدينى وتوجعى قلبي ؟!!
غاليه :ورحمة ابوى وغلاوة امى واخوى وربنا الاغلى من الكل حبله ياغازى ..حبله بولدك اللى هيتولد يتيم ويتربى يتيم وابوه عايش على وش الدنيا بس عمايله يتمت ولده منيه وهو عايش ..
غازى قعد واتحدت بضعف : بسك ياغاليه وهملينى واطلعى وفوتينى لحالى ..ولا اقولك لو عايزه تعملى حاجه زينه فدنيتك ليا ولولدى تعالى موتينى بيدك يابت عمى ..
تعالى دبى فقلبي حاجه وانهى حياتى عشان مبقاش عار على ولدى يقعد ملازمه طول عمره ويفضل هو حسره فقلبي ..
غاليه :انى مش كتالة كُتله زيك ياغازى ولا مجرمه وقلبي ميت عشان انهى حياة حد بيدى …انى بس جيت اشوف الحسره والندم اللى فعنيك دول وههملك وهقول لولدى ابوك مات وشبع موت..
واخليه يتربى على يد خاله الشيخ حكيم ويشرب فحوضه وياخد من صفو قلبه وطيبته ويتطبع بطبعه ..اما انتا فهتقعد اهنه اسير الطمع والغل والسواد اللى مالى قلبك لحدت آخر يوم فعمرك القصير بعون الله ..واتحركت عشان تطلع لكن وقفها صوت غازى :
غاليه لو طلبت منيكى طلب تنفذيهولى ؟..اعتبريه طلب ميت محكوم عليه بالشنق وسألوه نفسك فأيه قبل ماتموت ..وحيات النبى ياشيخه لتنفذي وصية ميت حطها امانه فرقبتك ..
غاليه وقفت و بصتله وهى ضامه حواجبها ومستنظره تسمع طلبه
غازى :عاوز احضن ولدى واقوله عحبك ..عارفه مهيفهمشى ومهيعرفش بس بكفيانى احس انى حدته وسمع حسى ..
غاليه ابتسمت بتهكم وهى باصه لغازى :صدقتك انى على اكده صوح!!
غازى :مهتخسريش حاجه ..ارمى المفاتيح اللى معاكى عندك وقربى منى ..قربى ومتخافيش دانى غازى واد عمك ياغاليه ..انى اللى اذيت كل الناس بس انتى له ..
انتى الوحيده اللى مأذتكيش عشان معحملشى فيكى اذيه ..انى طول عمرى عايزك ياغاليه وعتمناكى وخابرك عاشقانى بس نار الغيره من حكيم ورغبتى فالانتقام هما اللى خلونى اتجوز جماره عشان اكيده ..
وانتى بنفسك كنتى تشوفينى ععاملها كيف ..طب بذمتك عاملتك مره كيف ماكنت ععاملها ..طب مفاكراشى كنت حنين معاكى كيف واحنا لحالنا ..مفكراشى لمستى ليكى كانت كلها حب وخوف عليكى كيف .
غاليه بلعت ريقها لما كلام غازى اتسلل لقلبها وبصتله وهو عرف انه نجح وابتدا يتكلم بهمس وحنيه اكبر :قربى ياغاليه ..قربى بالله عليكى ..انى حبيبك غازى ..انى ابو ولدك ياغاليه ..
وبالفعل غاليه ابتدت تقرب كيف ماتكون مغيبه او منومه مغناطيسياً وهى باصه فعنين غازى اللى فاضو بحنان كداب ولمعت فيهم دمعه خداعه وحتى نست ترمى المفاتيح وقربت منيه وهما فيدها وهو واعيهم وقلبه عيرقص رقصة نصر بس مراضيش يبص غير فعنيها عشان متنتبهش لاى حاجه ولا تفوق لحالها ..
وحده وحده وخطوه خطوه مشتها غاليه وهى مسحوره ووقفت قبال غازى اللى مد يده على بطنها ولمسها بحنان وبعدها خد غاليه فحضنه وهمس فودنها : جميلك على راسى يابت عمى ..جميلك على راسى يام ولدى ..وابتدت انفاسه تعلى وتضرب اوتار رقبتها وهو عيطبع شفايفه عليهم بطريقه خلت غاليه غمضت عنيها واستسلمت ليه بعد ماصحى رغبه مدفونها جواها من سنين فأنها تشوف المحبه فعيون غازى ليها وتسمع منيه كلام عشق نابع من قلبه
وفلحظة ضعف نسيت كل اللى عيمله فيها وفأمها وفاخوها وراحت فدنيا تانيه وعالم وهمى
مرجعتش منيه ولا فاقت غير على ادين غازى وهما طابقين على رقبتها وعيميلها على السرير ويضغط عليها بكل قوته وهى عتفرفط تحتيه وهو مستمر لدقايق لغاية ماحركتها سكنت وهو فورا بعد عنيها وخد المفاتيح اللى وقعت منيها على الارض وفك نفسه وطلع بسرعه من الحفره ووقف يتنفس الهوا النقى ثوانى قبل مايقفل غطا الحفره ويطلع من الاوضه ويقفلها ويطلع من المشتمل ويقفله هو كمان ويستخبى فزنقوره مستنى الصبح وطلعة حكيم من السرايا على احر من الجمر ..